**שאלות על פרשת חיי שרה**

1. בת כמה הייתה שרה אמנו במותה? (127)
2. **אתגר:** "וַיִּֽהְיוּ֙ חַיֵּ֣י שָׂרָ֔ה מֵאָ֥ה שָׁנָ֛ה וְעֶשְׂרִ֥ים שָׁנָ֖ה וְשֶׁ֣בַע שָׁנִ֑ים שְׁנֵ֖י חַיֵּ֥י שָׂרָֽה" - מה למדנו מהמילה 'שנה' שמופיעה 3 פעמים בפסוק? (ששרה אמנו הייתה צדיקה כל ימי חייה- בת ק' כבת כ' לחטא)
3. נסה להיזכר במעשיה הטובים של שרה, ציין 3 מעשים או מידות טובות שזכינו להכיר בשרה. (**יראת שמיים** = עזבה ארצה ומולדתה ומשפחתה כדי ללכת עם אברהם ברצון ה', **קירוב לבבות** = "אברהם מגייר את האנשים ושרה את הנשים", **תפילה** = התפללה בעת צרה- בארמונות פרעה ואבימלך וכן התפללה לה' שייתן לה בן, **צניעות** = איפה שרה? "הנה באוהל" – צנועה היא, **שם** **שמים שגור על פיה** = "עצרני ה'", "ישפוט ה'", "צחוק עשה לי אלקים", **מעשים** **טובים** = דאגתה לאברהם כשאמרה שהיא אחותו, דאגתה להגר ונתינתה לאברהם לאישה, הכינה עוגות רבות לאורחים (אף בזקנותה), סלחה לאבימלך, **דאגתה לחינוך יצחק** על ידי בקשתה לגרש ישמעאל, היתה לה רוח הקודש, נבחרה להקים עם אברהם את עם ישראל הגוי הגדול,"כל זמן ששרה קיימת היה נר דלוק מערב שבת לערב שבת, וברכה מצויה בעיסה, וענן קשור על האוהל, ומשמתה פסקו").
4. היכן נפטרה שרה אמנו? (בקרית ארבע היא חברון)
5. מה קרה ברחבי העיר חברון ברגע שנודע דבר פטירתה של שרה אמנו הצדיקה? (כולם סגרו את החנויות, הפסיקו לעבוד ובאו להלוויה כדי לגמול חסד עם שרה)
6. מדוע הצטערו בני חת כשמתה שרה הרי הם בכלל לא צאצאים של אברהם ושרה? (מכיוון שרבים מהם נהנו מהכנסת האורחים שלה ולמדו ממנה אמונה ויראת ה' ומעשים טובים)
7. **אברהם אבינו מגיע לחברון כדי להספיד את שרה ופונה בבקשה אל בני חת- "גֵּר־וְתוֹשָׁ֥ב אָֽנֹכִ֖י עִמָּכֶ֑ם תְּנ֨וּ לִ֤י אֲחֻזַּת־קֶ֨בֶר֙ עִמָּכֶ֔ם וְאֶקְבְּרָ֥ה מֵתִ֖י מִלְּפָנָֽי"- מה מבקש אברהם אבינו לקנות מבני חת? (אחוזת קבר- שטח אדמה לבית הקברות)**
8. אתגר: **אברהם אומר לבני חת- "גֵּר־וְתוֹשָׁ֥ב אָֽנֹכִ֖י עִמָּכֶ֑ם"- למה אברהם מתכוון כשהוא אומר 'גר' וגם 'תושב' הרי אלו מילים הפוכות? (**"גר" = אדם שבא מארץ זרה; "תושב" = היושב בארץ בקביעות. אברהם מסביר לבני חת כי בא מארץ אחרת והתיישב עמהם בארצם (רש"י), ולכן אין לו מאבותיו מקום לבית קברות (רשב"ם, רמב"ן) ואת זה הוא מבקש מהם למכור לו. אמנם, ביקש כך רק מתוך כבוד להם, אך גם רצה לרמוז להם שה' הבטיח לו את הארץ ולמעשה היא שלו והוא יכול לקחתה על פי הדין (רש"י)**)**
9. כיצד הגיבו בני חת לבקשת אברהם אבינו? (בני חת מאוד כיבדו את אברהם שהכניסם לביתו ולימדם תורה ויראת שמים, הם רואים שה' משגיח ומגדל את אברהם- "נשיא אלוקים", על כן רצו לתת לו את מבוקשו במתנה)
10. **אתגר:** מדוע אברהם כל הזמן משתחווה לפני בני חת? (כאות תודה והוקרה. אברהם מתוך ענוותנותו הרבה מכבד את בני חת)
11. אתגר:מדוע אברהם רוצה דווקא את המערה שנמצאת בשטח האדמה של עפרון? (בגלל אהבתו הרבה של אברהם לשרה הוא רצה לקוברה במקום במובחר ביותר. ולכך 2 סיבות: **א**. שהיתה קדושה, כי היה ידוע לו שקבורים בה אדם וחוה; **ב**. שהיתה גדולה, חשובה ומכובדת, ובקבורה בה יש כבוד לנפטר)
12. **"...בְּכֶ֨סֶף מָלֵ֜א יִתְּנֶ֥נָּה לִּ֛י בְּתֽוֹכְכֶ֖ם לַֽאֲחֻזַּת־קָֽבֶר"**- האם אברהם מסכים להצעת בני חת לקבל את המקום במתנה? (לא. אברהם רוצה לשלם את שוויה הכספי המלא של המערה)
13. עפרון מגיע ושומע את בקשה וההצעה, מה ענה עפרון לאברהם? (עפרון מראה כלפי חוץ שאינו מעוניין בכסף אלא מוכן לתת את המערה במתנה)
14. **אתגר:** מה סיבבה השגחת ה' שיקרה לעפרון בטרם שאברהם הגיע? (עפרון הפך לאיש מכובד בקרב בני חת בדיוק באותו יום, כדי שמי שמוכר לאברהם אבינו יהיה אדם מכובד וראוי)
15. **אתגר גדול: "וַיְדַבֵּ֨ר אֶל־עֶפְר֜וֹן בְּאָזְנֵ֤י עַם־הָאָ֨רֶץ֙ לֵאמֹ֔ר אַ֛ךְ אִם־אַתָּ֥ה ל֖וּ שְׁמָעֵ֑נִי נָתַ֜תִּי כֶּ֤סֶף הַשָּׂדֶה֙ קַ֣ח מִמֶּ֔נִּי וְאֶקְבְּרָ֥ה אֶת־מֵתִ֖י שָֽׁמָּה"**- למה אברהם מתעקש לשלם את שוויה המלא של המערה? (אברהם דואג לכך קודם כל בשביל שרה שמקום קבורתה ישאר בידי בניהם לעולם, בנוסף, כדי שכל הארץ שנתן לו ה' תשאר בידי בניו לעולם)
16. האם היה קשה לאברהם לשכנע את עפרון לקבל תשלום עבור המערה? (ממש לא. עפרון רצה להראות כלפי חוץ שהוא נדיב, אך הוא אמר הרבה ועשה מעט וכל הזמן רצה שאברהם ישלם את הכל, ויותר מכך, בפועל הוא לקח סכום כסף ששוה הרבה יותר משוויה האמיתי של המערה (י"א ששווי 400 שקל כסף= 2 וחצי מיליון ₪)
17. כמה כסף רמז עפרון לאברהם אבינו ששווה המערה? (400 שקל כסף)
18. **אתגר מעניין:** איך נקראים בלשון התורה המטבעות הכי מובחרים? (**"עֹבֵ֖ר לַסֹּחֵֽר"- כלומר שמתקבלים אצל כל הסוחרים)**
19. **"וַיָּ֣קָם ׀ שְׂדֵ֣ה עֶפְר֗וֹן אֲשֶׁר֙ בַּמַּכְפֵּלָ֔ה אֲשֶׁ֖ר לִפְנֵ֣י מַמְרֵ֑א הַשָּׂדֶה֙ וְהַמְּעָרָ֣ה אֲשֶׁר־בּ֔וֹ וְכָל־הָעֵץ֙ אֲשֶׁ֣ר בַּשָּׂדֶ֔ה אֲשֶׁ֥ר בְּכָל־גְּבֻל֖וֹ סָבִֽיב"- מה הכוונה שהשדה "קם"? (**השדה שבו המערה עברה בעלות (="קמה") מעפרון לאברהם, התקיימה בידו. המעבר שלה מיד ליד כאילו היה לשדה כעלייה לגדולה – שהרי עכשיו במקום להיות בידי עפרון שהוא פשוט לעומת אברהם, עלתה מדרגתה ועברה לרשות אברהם)
20. האם במעמד קניין המערה היו מעט או הרבה אנשים? (קניין השדה והמערה נעשה לעיני **כל** בני חת, כדי שכולם יראו ולא יערער על הקניין אף אדם לעולם)
21. אתגר: מהם 3 המקומות שאפילו הגויים מודים שברור שהם שייכים לנו? (בית המקדש שקנה דוד, קבר יוסף שקנה יעקב ומערת המכפלה שקנה אברהם)
22. "וְאַבְרָהָ֣ם זָקֵ֔ן בָּ֖א בַּיָּמִ֑ים..."- מה הפירוש 'בא בימים'? (אברהם כבר היה זקן והגיע להרבה ימים (אב"ע י"ח י"א)).
23. "וְאַבְרָהָ֣ם זָקֵ֔ן בָּ֖א בַּיָּמִ֑ים וַה' בֵּרַ֥ךְ אֶת־אַבְרָהָ֖ם בַּכֹּֽל"- במה בירך ה' את אברהם? (צאן ובקר וכסף וזהב ועבדים ושפחות וגמלים וחמורים (ע"פ פס' ל"ה) וכמובן, הכי חשוב בבן- יצחק כפי שלמדנו לעיל "מה תתן לי ואנכי הולך ערירי").
24. מה נחשב לברכה הכי גדולה שיש בבית? (בן. שהוא שווה כנגד כל הכסף והזהב שבעולם)
25. מי הוא "זקן ביתו" של אברהם אבינו? (אליעזר! העבד הנאמן שנמצא עם אברהם הכי הרבה זמן).
26. מדוע אברהם ביקש מעבדו שישים ידו תחת ירכו? (כדי להראות שהוא תחת רשותו של אברהם ומוכן לעשות רצונו)
27. "וְאַשְׁבִּ֣יעֲךָ֔ בַּֽה֙' אֱלֹקֵ֣י הַשָּׁמַ֔יִם וֵֽאלֹקֵ֖י הָאָ֑רֶץ אֲשֶׁ֨ר לֹֽא־תִקַּ֤ח אִשָּׁה֙ לִבְנִ֔י מִבְּנוֹת֙ הַֽכְּנַעֲנִ֔י אֲשֶׁ֥ר אָֽנֹכִ֖י יוֹשֵׁ֥ב בְּקִרְבּֽוֹ. כִּ֧י אֶל־אַרְצִ֛י וְאֶל־מֽוֹלַדְתִּ֖י תֵּלֵ֑ךְ וְלָֽקַחְתָּ֥ אִשָּׁ֖ה לִבְנִ֥י לְיִצְחָֽק"- מה היו 2 השבועות בהם השביע אברהם את עבדו? (**א.** שלא יקח אישה ליצחק מבנות כנען. דרכיהם היו מקולקלות מאוד, ואברהם לא רצה שידבקו בזרעו – "אין ארור מידבק בברוך". **ב.** שיקח אישה ליצחק ממשפחתו. שבשושלת של אבותיו היו צדיקים רבים – נח, שם, ארפכשד, שלח, עבר וכו' – בניגוד לשושלות יפת וחם (במיוחד!), מהם יצאו רשעים רבים)
28. איך עונה אברהם לאליעזר ששואל מה לעשות אם האישה לא תרצה לבוא איתו? (אברהם אומר לאליעזר- **חס וחלילה!** היזהר שמא תחזיר את יצחק בני לשם! מבחינת אברהם אין שום אפשרות לעזוב את הארץ הקדושה. הרי זו האדמה שה' הבטיח לעמ"י- בה צריך לקום עם ישראל שיהיה עם שלם שעובד את ה'!)
29. למה ברור לאברהם שלא תהיה לאליעזר כל בעיה למצוא אישה ליצחק? (מכיוון שאברהם מלא אמונה וביטחון בה' שיהיה בעזרתו ויסייע בידו)
30. כמה גמלים לקח אליעזר? (10)
31. איזה דברים טובים העמיס אליעזר על הגמלים? (אליעזר העמיס על הגמלים פירות ומגדנות מהטובים והמעולים ביותר שיש אצל אברהם (רמב"ן, וגם ע"פ פס' נ"ג: "כלי כסף וכלי זהב ובגדים... ומגדנות"), מתנות ודברים טובים רבים)
32. למה אליעזר לוקח איתו לדרך את המתנות והדברים הטובים? (כדי שקרובי משפחתה של האישה ירצו בקלות להסכים לשולחה (ע"פ רמב"ן, רד"ק))
33. **אתגר גדול:** אליעזר מקבל דף ועליו חתימה של אברהם. מה היה כתוב בדף? (שטר מתנה ליצחק על כל נכסיו של אברהם!)
34. איזה כלי שמו על כל הגמלים עוד לפני שיצאו לדרך? (זמם!)
35. אליעזר עייף וצמא מהדרך הארוכה, מה הדבר הראשון שעשה אליעזר אחרי שהושיב את הגמלים ליד הבאר הסמוכה לחרן? (קודם כל הוא התפלל לקב"ה שיצליח דרכו ושימצא אישה הגונה וראויה ליצחק)
36. אליעזר מחפש אישה שתעשה מעשה חסד גדול- תשקה אותו ואת גמליו, איך זה יעזור לדעת שהיא ממשפחת אברהם? (**א**. מידת הנדיבות הגדולה היא מידה של משפחת אברהם, ואישה כה נדיבה היא ודאי ממשפחה זו (ראב"ע); **ב**. אליעזר היה בטוח בכוחה של תפילת אברהם אדונו שדרכו תצליח (אוה"ח הק'))
37. מה קרה בדיוק כשאליעזר סיים את תפילתו? (רבקה יצאה לשאוב מים מן הבאר (אוה"ח הק'))
38. מה אליעזר הבין ברגע שראה את רבקה יוצאת דווקא במילים בהם סיים את תפילתו? (אליעזר כה נרגש! ברור לו שזה לא סתם שבדיוק במילה 'אדוני' הוא רואה את הבחורה המסוימת הזו. ה' כל כך אוהב את אברהם ויצחק, שמשגיח על כל פרטי ענייניהם ומכוון אותם לטובה; השגחת ה' על יראיו גדולה ומיוחדת מהשגחתו על כל שאר האנשים. לכן, אליעזר מתבונן היטב ובוחן את התנהגותה של הנערה הזו)
39. "וְהַֽנַּעֲרָ֗ טֹבַ֤ת מַרְאֶה֙ מְאֹ֔ד בְּתוּלָ֕ה וְאִ֖ישׁ לֹ֣א יְדָעָ֑הּ..."- מה הפירוש "לא ידעה"? (אף אחד לא הכיר אותה מרוב צניעותה (רס"ג))
40. האם רבקה עצרה לדבר בדרך לבאר? (לא. היא הלכה בזריזות מילאה את הכד והחלה לחזור (עקידת יצחק))
41. מה הרשים את אליעזר בצורה שבה רבקה אמנו הצדיקה שאבה מים מן הבאר? (צניעותה בעת השאיבה – שלא התכופפה אל המים באופן לא צנוע אלא כרעה ברך ושאבה בצניעות – הרשימה אותו (נצי"ב))
42. האם רבקה הסכימה להשקות את אליעזר והגמלים? (רבקה לא מהססת לרגע ומיד משקה אותו ואח"כ את כל הגמלים עד שסיימו לשתות! הסברנו בכיתה שזה בערך 1600 בקבוקים שמביאים לכתה!!!)
43. **אתגר:** איך למדנו שרבקה שמחה מאוד לעשות חסד עם העבד ועם גמליו העייפים והצמאים? (רבקה עושה הכל במהירות, לא מקטרת על כך שלא עוזרים לה, כל זה על אף שהיה זה בסוף היום ושהיא בכלל עוד נערה צעירה!)
44. **עוד אתגר:** מה פירוש המילה "משתאה"? (מתפלא ומשתומם)
45. למה אליעזר קודם נותן לרבקה תכשיטים ורק אח"כ שואל מאיזו משפחה היא? (מכיון שהיה כ"כ בטוח שבזכות אברהם אדונו הצדיק הוא יצליח במשימתו ושהאישה הזו היא ממשפחת אברהם (רש"י) ובמיוחד, כשראה ילדה צעירה עם מידות כ"כ טובות וכוחות כ"כ מיוחדים שכ"כ אוהבת, שמחה ורוצה לעשות טוב וחסד, לכן, היה לו ברור למעלה מכל ספק שה' מצליח דרכו ושזאת האישה הנכונה (צרור המור)
46. האם רבקה נענתה לבקשת אליעזר להתארח בביתם ללילה אחד? (רבקה השיבה שיש מקום לכמה לילות. ולא רק עבורו בלבד אלא אף לשאר אנשיו. ולא זו בלבד אלא הציעה מעצמה גם מזון לגמלים – קש ושאר מאכלי בהמות (ספורנו))
47. **אתגר:** איך למדנו מתשובת רבקה שהיא הייתה חכמה? (מכיוון שענתה על השאלה הראשונה קודם ואח"כ על השניה (מס' אבות פ"ה, ז'))
48. "וַיִּקֹּ֣ד הָאִ֔ישׁ וַיִּשְׁתַּ֖חוּ לַֽה'. וַיֹּ֗אמֶר בָּר֤וּךְ ה֙ אֱלֹקֵי֙ אֲדֹנִ֣י אַבְרָהָ֔ם אֲ֠שֶׁר לֹֽא־עָזַ֥ב חַסְדּ֛וֹ וַֽאֲמִתּ֖וֹ מֵעִ֣ם אֲדֹנִ֑י אָֽנֹכִ֗י בַּדֶּ֨רֶךְ֙ נָחַ֣נִי ה' בֵּ֖ית אֲחֵ֥י אֲדֹנִֽי"- מה הדבר הראשון שעשה אליעזר אחרי ששמע את הבשורה הנפלאה שרבקה היא ממשפחת אברהם? (אליעזר השתחווה לה' בהודאה על שהצליח דרכו וזימן לפניו אישה הגונה וכשרה (תרגום יונתן) ואח"כ בירך את ה' שהוביל אותו בדיוק בדרך המתאימה והמדויקת שבה היה צריך ללכת כדי לפגוש את האישה הראויה ליצחק (רש"י). ועוד הודה על המהירות שבעזרה האלקית, שכל כך מהר בא למצוא את מבוקשו (הנצי"ב))
49. למה לבן רץ אל אליעזר? (לבן "קלט את התמונה" מתכשיטי אחותו ומסיפוריה, ורץ לאליעזר בתקווה להרוויח קצת מתנות לעצמו. הוא מצא אותו שומר על הגמלים ליד הבאר ומטפל בהם (רש"י))
50. "וַיֹּ֕אמֶר בּ֖וֹא בְּר֣וּךְ ה֑' לָ֤מָּה תַֽעֲמֹד֙ בַּח֔וּץ וְאָֽנֹכִי֙ פִּנִּ֣יתִי הַבַּ֔יִת וּמָק֖וֹם לַגְּמַלִּֽים"- ממה פינה לבן את הבית? (מעבודה זרה. לבן מזמין את אליעזר בנחמדות צבוּעה: בוא אלינו, ברוך ה' (שבירך אותך בעושר...!), למה אתה עומד בחוץ? לכבודך פיניתי את הבית מעבודה זרה [רשע ועובד עבודה זרה!!], והכנתי גם מקום לגמלים (רס"ג))
51. **אתגר משעשע:** למה דאג אליעזר מיד כשהגיע לבית משפחת רבקה? (אליעזר מגיע אל ביתם, משחרר את הגמלים מקשריהם וממטענם (רשב"ם, רד"ק), וכן פתח להם הזממים ששמרו שלא יאכלו מן הגזל (רש"י, רד"ק), ונתן לגמלים לאכול תבן ומספוא (=מאכל בהמות). גם רחץ רגליו ורגלי אנשיו מן הדרך)
52. למה אליעזר לא הסכים לאכול? (אליעזר היה עבד נאמן ולא רצה להתעסק בשום דבר לפני שיסיים כראוי את שליחותו. הוא אומר לעצמו. עכשיו זה **ה**רגע שבשבילו הגעתי עד לכאן. עלי לגייס את כל כוחותי וכל יכולותי- בדיבור, בהתלהבות, בהערצה האדירה שיש לי לאדוני אברהם, כדי לשכנע את בני המשפחה לשלוח את רבקה הצעירה יחד איתי כדי שתנשא ליצחק. ברור שהסיעתא דשמיא לה זכיתי בבאר היא רק שלב ראשון- כעת אני זקוק עזרה נוספת מן שמיא כדי שאזכה להצליח את דרכי)
53. "וַיַּ֨עַן לָבָ֤ן וּבְתוּאֵל֙ וַיֹּ֣אמְר֔וּ מֵֽה' יָצָ֣א הַדָּבָ֑ר לֹ֥א נוּכַ֛ל דַּבֵּ֥ר אֵלֶ֖יךָ רַ֥ע אוֹ־טֽוֹב"- האם אליעזר הצליח לשכנע את לבן ובתואל לשלוח את רבקה? (כן!)
54. האם זה רגיל והגיוני שלבן ובתואל ישלחו בקלות את רבקה להתחתן עם יצחק? (לא. לכן זו היתה הצלחה אדירה! אפילו לבן הרשע, אינו יכול לומר דבר אל מול כשכל כך רואים איך ה' השגיח ועזר לאליעזר)
55. **אתגר:** איך למדנו מהפס' "וַיַּ֨עַן לָבָ֤ן וּבְתוּאֵל֙..." שלבן הוא רשע? (כי לבן הרשע קופץ ומדבר עוד לפני אביו!)
56. מה עשה אליעזר ברגע ששמע את הסכמתם של לבן ובתואל? (אליעזר היה מלא שמחה גדולה והשתחווה והודה לה')
57. **אתגר:** מה נתן אליעזר לרבקה כמתנה לקראת החתונה? (כלי זהב, כלי כסף ובגדים)
58. האם שאר בני המשפחה קיבלו עוד דברים מאליעזר? (כן. אליעזר נתן להם "מגדנות"- מפירותיה הטובים של ארץ ישראל, פירות שלא היו בחרן (ראב"ע, רש"י) ושאר מתנות משובחות (רד"ק))
59. אליעזר ואנשיו פונים לישון ולמחרת בבוקר כשהם רוצים לצאת- "וַיֹּ֤אמֶר אָחִ֨יהָ֙ וְאִמָּ֔הּ תֵּשֵׁ֨ב הַנַּֽעֲרָ֥ אִתָּ֛נוּ יָמִ֖ים א֣וֹ עָשׂ֑וֹר אַחַ֖ר תֵּלֵֽךְ" – כמה זמן רצו לבן ואימו שאליעזר יתעכב? (ימים= שנה, עשור= 10 חודשים)
60. איך ענתה רבקה כששאלו אותה אם היא רוצה ללכת עם אליעזר? ("אלך"! ואפילו אם אינכם רוצים!)
61. **אתגר חשוב:** מדוע רבקה מסכימה ללכת מיד עם האיש ואפילו שאינה מכירה את יצחק ולמרות המרחק הגדול ממשפחתה? (רבקה ראתה את הצלחת דרכו של העבד והבינה שה' אוהב את אברהם ויצחק, ומהתנהגות העבד ואישיותו הבינה שאדוניו אברהם הוא איש ענק באמונה ובמידות, ויצחק כמותו כממשיך דרכו, וכדאי לה להידבק בו)
62. מהו שמה של מינקת רבקה? (דבורה (בראשית ל"ה, ח'))
63. **אתגר גדול:** בני משפחתה של רבקה מבינים שאין להם במה להתנגד לרצונה, וזוכים להתעלות למדריגה רוחנית יותר גבוהה ואפילו מברכים את רבקה- "...אֲחֹתֵ֕נוּ אַ֥תְּ הֲיִ֖י לְאַלְפֵ֣י רְבָבָ֑ה וְיִירַ֣שׁ זַרְעֵ֔ךְ אֵ֖ת שַׁ֥עַר שֹֽׂנְאָֽיו"- איזה ברכה מברכים בני משפחת רבקה את רבקה שהיא תזכה לקבל? (שתזכה להיות האישה שתתקיים בה ברכת ה' לאברהם לאחר העקידה "הרבה ארבה את זרעך" וכו' (כ"ב, י"ז); שממנה ייצא עם ישראל ולא מאישה אחרת)
64. **אתגר:** לאן נעלם בתואל כשאליעזר רצה לצאת בבוקר? (חז"ל אומרים שבתואל רצה להרעיל למוות את אליעזר כדי לקחת את הרכוש שהביא, אך ה' עשה שהוחלפה צלחתו של אליעזר בשלו, ואכל ומת (תורה שלמה על פס' ל"ג))
65. מה עשה יצחק בבאר בה התגלה המלאך להגר בזמן שאליעזר הלך לחרן? (יצחק הלך לבאר כדי להתפלל – כי שם נשמעה תפילת הגר ונגלה אליה מלאך (רמב"ן))
66. על מה התפלל יצחק בבאר לחי רואי? הוא התפלל שם שה' יצליח את דרכו של אליעזר ויזכה הוא לשאת אישה ראויה וטובה (צרור המור, כלי יקר). גם יצחק כמובן ציפה רבות למפגש עם האישה אותה יביא העבד, אישה שמתאימה לבית אביו, שעמה יוכל להקים בית נאמן לעבודת ה' ולהקים משפחה שתמשיך ללכת בדרך ה'- לעבוד את ה' ולהיטיב לכולם)
67. מה פירוש המילה " לָשׂ֥וּחַ"? (להתפלל)
68. "וַתִּשָּׂ֤א רִבְקָה֙ אֶת־עֵינֶ֔יהָ וַתֵּ֖רֶא אֶת־יִצְחָ֑ק וַתִּפֹּ֖ל מֵעַ֥ל הַגָּמָֽל"- למה רבקה מתכופפת על הגמל וכמעט מגיעה לרצפה? (רבקה נשאה עיניה וראתה את יצחק מתפלל, כשפניו מאירות כמלאך ה' נורא מאוד (העמק דבר), ידיו שטוחות בתפילה (בראשית רבה ס' ט"ו). היא התפעלה כל כך ונדהמה כל כך מצדקותו ומקדושתו של יצחק, והתביישה ממנו. היא מעולם לא ראתה אדם כזה! איך הוא מתפלל בכוונה! היה ברור לה שזהו בטח אדם גדול!)
69. אליעזר מסביר לרבקה שיצחק הוא האדם שמתקרב לכיוונם ואז רבקה מתכסה בצעיף - למה רבקה התכסתה בצעיף? (רבקה מאוד מתביישת, מרגישה שמעלתו של יצחק הרבה יותר גבוהה וגדולה ממעלתה, ולכן היא כיסתה את פניה בצעיף)
70. אלו 3 ניסים פסקו מאז שנפטרה שרה אימנו? (1. נר דולק מע"ש לע"ש, 2. ברכה שורה בעיסה, 3. ענן קשור באוהל)
71. **אתגר:** "וַיְבִאֶ֣הָ יִצְחָ֗ק הָאֹ֨הֱלָה֙ שָׂרָ֣ה אִמּ֔וֹ וַיִּקַּ֧ח אֶת־רִבְקָ֛ה וַתְּהִי־ל֥וֹ לְאִשָּׁ֖ה וַיֶּֽאֱהָבֶ֑הָ"- למה התורה מדגישה שהאוהל היה של "שרה אמו"? (ללמד שרבקה נעשית דוגמת שרה אמו", שכל שלושת הניסים שהיו בזמן ששרה היתה ופסקו כשמתה שרה – חזרו כשבאה רבקה. באהבת ה' לרבקה עשה שישובו הניסים הללו בזכותה)
72. מה פירוש המילה להתנחם? (להתעודד, להפסיק להתאבל)
73. אלו מעשים טובים עשתה רבקה באוהל שגרמו ליצחק להתנחם על פטירת אמו? (רבקה פתחה את דלתות האוהל לרווחה, והכניסה אורחים בלי קמצנות או עצלנות אלא בנדיבות ובלב רחב. ויתכן גם שכמו שרה גם רבקה היתה מלמדת את הנשים יראת ה' ומעשים טובים, ומזהירה אותן מדרך הרשעות שהכירה אצל לבן אחיה הרשע)
74. איך קראו לאישה השלישית איתה התחתן אברהם אבינו? (קטורה, על שם שהיו מעשיה נאים וטובים כלפי הבריות וכלפי ה')
75. כמה בנים נולדו לאברהם וקטורה? (קטורה ילדה לאברהם שישה בנים. נשים לב לכך שאברהם כבר הגיע לגיל מאוחר-140! והוא ממשיך לזכות לבנים! (כפשט וברד"ק))
76. "וַיִּתֵּ֧ן אַבְרָהָ֛ם אֶת־כָּל־אֲשֶׁר־ל֖וֹ לְיִצְחָֽק"- למה אברהם נתן את כל רכושו **רק** ליצחק הרי גם לקטורה נולדו צאצאים רבים? (אברהם זכר היטב את דברי ה' שיצחק הוא עיקר זרעו וממשיך דרכו, ובו יתקיימו הבטחות ה' אליו)
77. מה כן נתן אברהם לבנים שנולדו מקטורה? (לבנים שנולדו מקטורה אברהם נותן את כל המתנות שקיבל מפרעה ומאבימלך לאחר שהחזירו לו את שרה. אברהם לא רצה ליהנות ממתנות אלו, כי ניתנו לו כתוצאה מצער גדול שנגרם לשרה כשנלקחה לארמונותיהם. גם כאן רואים את הכבוד הגדול והאהבה הרבה שהיו לאברהם כלפי שרה)
78. לאיזה ארץ שלח אברהם את שאר בניו? (לארץ קדם. לכיוון חרן ואור כשדים)
79. כמה שנים חי אברהם אבינו? (175)
80. **אתגר משפחתי:** נסה לתאר/להציג איך הייתה נראית הלוויתו של האדם הגדול בענקים אברהם אבינו (בזמן קבורת אברהם היה אבל גדול בארץ. כל יושבי כנען בכו על מותו, והתאבלו עליו במשך שנה שלימה, אנשים ונשים. גם ילדים קטנים, ואפילו עובדי אלילים ישבו על הארץ ובכו על האבדן הנורא (ספר הישר, מובא בחוברת מורשה). ואמרו חז"ל (בבא בתרא צ"א): "אותו היום שנפטר אברהם אבינו מן העולם, עמדו כל גדולי אומות העולם בשורה ואמרו: אוי לו לעולם שאבד מנהיגו, ואוי לה לספינה שאבד קברינטה!", כמה אהבו כולם את "האדם הגדול בענקים" הזה!!!)
81. "וַיִּקְבְּר֨וּ אֹת֜וֹ יִצְחָ֤ק וְיִשְׁמָעֵאל֙ בָּנָ֔יו אֶל־מְעָרַ֖ת הַמַּכְפֵּלָ֑ה..."- מה למדנו מכך שיצחק מוזכר בפסוק לפני ישמעאל? (ישמעאל יותר מבוגר מיצחק ובכל זאת כיבד את יצחק. מזה למדנו שישמעאל חזר בתשובה וזה הכוונה שאברהם נפטר "בשיבה טובה")
82. היכן נקבר אברהם אבינו? (במערת המכפלה, עם שרה אשתו)
83. **אתגר:** "וַיְהִ֗י אַֽחֲרֵי֙ מ֣וֹת אַבְרָהָ֔ם וַיְבָ֥רֶךְ אֱלֹקִ֖ים אֶת־יִצְחָ֣ק בְּנ֑וֹ..."- מי היחיד שהיה יכול לנחם את יצחק אחרי מות אביו? (רק ה' מנחמו ומברכו אחרי מות אביו)
84. **אתגר:** לאן עבר יצחק לגור אחרי פטירת אביו? (באר לחי רואי)
85. למה התורה מספרת כל כך בקצרה על בניו של ישמעאל? (התורה מספרת עליהם בקיצור, ואפילו שהיו נשיאים חשובים, מפני שיצחק הוא עיקר זרע אברהם ולא ישמעאל!)
86. כמה ילדים היו לישמעאל? (12 נשיאים)
87. בן כמה היה ישמעאל במותו? (137)
88. **אתגר גדול:** "וַיִּשְׁכְּנ֨וּ מֵֽחֲוִילָ֜ה עַד־שׁ֗וּר אֲשֶׁר֙ עַל־פְּנֵ֣י מִצְרַ֔יִם בֹּֽאֲכָ֖ה אַשּׁ֑וּרָה עַל־פְּנֵ֥י כָל־אֶחָ֖יו נָפָֽל"- איזו הבטחה של ה' לאברהם למדנו שמתקיימת בפסוק? (הבטחת ה' **לאברהם** שגם זרע ישמעאל יתרבה)